เตือนประชาชนภาคเหนือ ภาคตะวันออกเฉียงเหนือ ระวังอันตรายจากพายุโนรู 27-29 กันยายนนี้
กรมอุตุนิยมวิทยา ออกประกาศเตือนฉบับที่ 1 เรื่องพายุโนรู ระบุว่าเมื่อเวลา 13.00 น. ของวันนี้ (23 กันยายน 2565) พายุดีเปรสชันบริเวณมหาสมุทรแปซิฟิก หรือด้านตะวันออกของประเทศฟิลิปปินส์ ได้ทวีกำลังขึ้นเป็นพายุโซนร้อน“โนรู(NORU)”แล้ว และจะเคลื่อนผ่านประเทศฟิลิปปินส์ลงทะเลจีนใต้ตอนกลางในช่วงวันที่ 25-26 กันยายน 2565 คาดว่าพายุนี้จะเคลื่อนขึ้นฝั่งบริเวณประเทศเวียดนามตอนบนในช่วงวันที่ 27-28 กันยายน 2565 ส่งผลทำให้ภาคเหนือและภาคตะวันออกเฉียงเหนือมีฝนตกหนักถึงหนักมากกับมีลมแรงในช่วงวันที่ 27-29 กันยายน 2565 ขอให้ประชาชนในบริเวณดังกล่าว ระวังอันตรายจากฝนที่ตกหนักถึงหนักมากและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มไว้ด้วย ขอให้ประชาชนติดตามประกาศจากกรมอุตุนิยมวิทยาอย่างใกล้ชิด